De var lidt i tvivl, om deres 35 år gamle campingvogn, som danner rammen om Danmarks yngste filmselskab fra Mors, kunne klare endnu et syn. Men den gik igennem, så 13. november sidste år drog de to 18-årige filmskabere Bertram Bailey og Malte Houe afsted på inspirationstur til deres seneste mission: At skabe en kortfilm om unges vaner på YouTube på bare tre måneder. Invitationerne til premieren 13. februar sendte de ud på forhånd, så bordet fanger. Og ikke nok med, at de skal lave en kortfilm under pres, så bliver eksperimentet til en dokumentar, Turbo3, som de to unge filmfolk også selv filmer med nogle ganske få undtagelser. - Man kan sige, at vi laver en film om at lave en film om unge, der ser film, siger Malte Houe, der her en måneds tid før premieren godt kan mærke, at de har gabt over en anseelig opgave. Det må kunne gøres hurtigere Idéen opstod, fordi Malte Houes seneste kortfilm tog flere år at producere. Det mente Bertram Bailey kunne gøres meget hurtigere, forklarer han. - Det er vildt, at der kun kommer syv minutters film ud af to års arbejde. Så tænkte vi: Hvad nu, hvis vi kun har tre måneder, hvad sker der så? Det talte de to venner om over et sjældent møde i coronatiden på en café i Aarhus. Og her gik det også op for dem, at de savnede at arbejde sammen. Et lyn-projekt var svaret. - Vi skal nok få lavet en færdig film, det er jeg ikke så nervøs for. Selvom vi edderma'me får en travl måned nu her. Så må vi se, om premieren for familie, venner og de folk, der har været inde over, bliver fysisk eller digital, siger Malte Houe. Kortfilmen skal optages i slutningen af januar på Mors. TV MIDTVEST støtter projektet økonomisk.

Opsummering:
Malte Houe, som er manden bag Danmarks yngste filmselskab, brugte to år på at lave sin seneste kortfilm. Men denne gang vil han klare det på bare tre måneder.